**ΟΜΑΔΑ Α’ ΤΑΞΗΣ**

ΟΝΟΜΑ ΟΜΑΔΑΣ : ΤΑΞΙΔΙΑΡΙΚΑ ΜΠΑΛΟΝΙΑ

**ΜΑΘΗΜΑ : Τα Μπλε μπαλόνια**

**Συντελεστές:** Μπαξεβανου Μαρία, Δασκάλα 11ου

 Περδικούλη Έφη, Δασκάλα 13ου

 Σπυροπούλου Αναστασία, Δασκάλα 13ου

 Φλώρου Κωνσταντίνα, Δασκάλα 21ου

 Μπράτη Ελένη, Δασκάλα 21ου

**Συντονίστρια Ομάδας**: Πάτση Χριστίνα, Δασκάλα 11ου

ΣΤΟΧΟΣ

Στόχος του μαθήματος είναι οι μαθητές να μάθουν το δίψηφο «μπ», να το γράφουν, να το διαβάζουν, να το αναγνωρίζουν και να το χρησιμοποιούν σε λέξεις. Επίσης, οι μαθητές θα μάθουν τα χρώματα και μερικά είδη ζωγραφικής.

ΔΡΑΣΤΗΡΙΟΤΗΤΕΣ

1.Δραστηριότητα γνωριμίας με το δίψηφο «μπ».

Ανά δύο παιδιά ο ένας φωνάζει (μουρμουρίζει) «μ» και ο άλλος «π». Τους ζητάμε να μιλήσουν μαζί και μπορούμε «εν είδη» αστείου να πούμε «Μπα, αυτό δεν είναι ωραίο!!! Να βάλουμε κι ένα φωνήεν να φωνάξει!!!». Με αυτό τον τρόπο φτιάχνουμε φωνούλες( μπα-μπο κτλ). Στη συνέχεια βρίσκουμε λέξεις από «μπ».

2.Στο βιβλίο της Γλώσσας κάνουμε παρατηρήσεις πάνω στην εικόνα. Συνδέουμε τίτλο και εικόνα. Ρωτάμε τα παιδιά : «Τι θα ζωγραφίζατε εσείς με αυτόν τον τίτλο;»

Υποβοηθάμε τα παιδιά με ερωτήσεις τύπου SCAMPER:

-Τι είναι μπλε στη φύση;

-Τι θα σας άρεσε να ήταν μπλε στη φύση;

-Πώς θα ήταν αν ήταν όλα μπλε;

-Αν δεν υπήρχε καθόλου το μπλε στη φύση, πώς θα ήταν;

-Κάνουμε συζήτηση για τα όνειρα (σύνδεση με φαντασία).

-Ποιο ήταν το πιο τρελό σας όνειρο;

-Αν οι εφιάλτες είχαν χρώμα, τι χρώμα θα είχαν;

-Αν τα πιο ωραία όνειρα είχαν χρώμα, τι χρώμα θα ήταν;

-Βλέπετε χρώματα στα όνειρά σας;

3.Συζητάμε για ασυνήθιστες χρήσεις ενός μπαλονιού.

4.Ζωγραφίζουμε μπλε τα «μπ» στο κείμενο, κάνουμε ανάγνωση και προσέχουμε τις λέξεις με μπ.

5.Φτιάχνουμε μια ιστορία με τίτλo: «Ένα μπαλόνι ταξιδεύει» με αναγκαία συνθήκη το μπαλόνι στο ταξίδι του να συναντά αντικείμενα από «μπ». Ξεκινάμε εμείς την ιστορία με ένα μπλε μπαλόνι και σε κάθε παιδί που το δίνουμε, πρέπει να πει λέξη από «μπ». Στο τέλος του μαθήματος τα παιδιά θα ζωγραφίσουν αυτό το ταξίδι.

6.Σε αυτό το σημείο κατευθύνουμε με ερωτήσεις το σχολιασμό των 2 πινάκων ζωγραφικής της σελίδας 15.

-Τι σκεφτόταν ο 1ος και ο 2ος ζωγράφος όταν ζωγράφιζαν;

-Ποιος σας φαίνεται πιο διασκεδαστικός;

-Σε ποιον σας αρέσουν περισσότερο τα χρώματα;

-Ποιος μοιάζει με φωτογραφία;

ΔΡΑΣΤΗΡΙΟΤΗΤΑ ΚΛΕΙΣΙΜΑΤΟΣ

Στο τέλος τα παιδιά ζωγραφίζουν το ταξίδι του μπλε μπαλονιού, επιλέγοντας ένα από τα δύο στυλ ζωγραφικής ( κλασσικό ή μοντέρνο).